
O D L U K U

o financiranju javnih potreba u kulturi
na području Osječko-baranjske županije


I. TEMELJNE ODREDBE

Članak 1.

	Ovom Odlukom uređuju se uvjeti i kriteriji, način te postupak utvrđivanja programa javnih potreba u kulturi za koji se sredstva osiguravaju u Proračunu Osječko-baranjske županije (u daljnjem tekstu: Županijski proračun), način dodjele sredstava i praćenja njihova korištenja.

Programom javnih potreba u kulturi obuhvaćeni su svi oblici poticanja i promicanja kulture i kulturnih djelatnosti koji pridonose razvitku i unaprjeđivanju kulture i kulturnih djelatnosti na području Osječko-baranjske županije (u daljnjem tekstu: Županija).


Članak 2.

	Javne potrebe u kulturi koje se financiraju sredstvima Županijskog proračuna su:
· djelatnost ustanova kulture kojima je Županija osnivač odnosno suosnivač,
· manifestacije i akcije u kulturi od posebnog značenja za Županiju koje su takvima utvrđene Programom javnih potreba odnosno posebnim ugovorima,
· programi, projekti i aktivnosti pravnih i fizičkih osoba u području kulture koje udovoljavaju uvjetima i kriterijima utvrđenim ovom Odlukom, i odabrani su po postupku utvrđenom ovom Odlukom i
· investicijsko održavanje i drugi građevinski zahvati na objektima iz podstavka 1.


Članak 3.

Javne potrebe u kulturi, za koje se sredstva osiguravaju u Županijskom proračunu jesu kulturne djelatnosti, programi i projekti te aktivnosti unaprjeđivanja, očuvanja, zaštite te poticanja i promicanja profesionalnog, kulturnog i umjetničkog stvaralaštva, kulturnog amaterizma i alternativnog stvaralaštva, posebice stvaralaštva mladih te promicanja potreba u kulturi i umjetnosti nacionalnih manjina s područja Osječko-baranjske županije u zemlji i inozemstvu (nastavno: Programi) koji obuhvaćaju osobito:
· zaštitu, očuvanje i promicanje kulturne baštine,
· književnu, nakladničku i knjižničnu djelatnost,
· likovnu i muzejsko-galerijsku djelatnost,
· glazbenu, plesnu i glazbeno-scensku umjetnost,
· dramsku i kazališnu djelatnost,
· filmsku i drugu audiovizualnu djelatnost,
· inovativnu umjetničku i kulturnu praksu i
· međunarodnu kulturnu suradnju.

Članak 4.

Javne potrebe u kulturi koje se financiraju sredstvima Županijskog proračuna utvrđuju se Programom javnih potreba u kulturi koji donosi Skupština Županije odnosno Planom rasporeda sredstava koji temeljem Programa javnih potreba i provedenog postupka javnog poziva utvrđuje župan.

	Program javnih potreba u kulturi donosi Skupština Županije za svaku kalendarsku godinu istodobno sa Županijskim proračunom.


II. KRITERIJI VREDNOVANJA PROGRAMA

Članak 5.

U postupku vrednovanja programa predloženih za uvrštavanje u Program javnih potreba odnosno za čije financiranje su zatražena sredstva, ocjenjuje se kvaliteta i značenje prijavljenog programa/projekta, njihova realnost te institucionalna osposobljenost prijavitelja za njihovu provedbu, a osobito:

· potencijal predloženog programa/projekta (stupanj doprinosa programa/projekta ostvarivanju vizije i strateških ciljeva razvoja Županije utvrđenih srednjoročnim županijskim aktom strateškog planiranja),
· značaj programa/projekta za očuvanje, unaprjeđenje i promoviranje kulture i kulturne baštine odnosno kulturnog identiteta Županije,
· kvaliteta sadržaja, izvornost, kreativnost i inovativnost ponuđenog programa/projekta te stupanj utjecaja na razvoj i afirmaciju umjetničkog i kulturnog stvaralaštva,
· posebne značajke programa/projekta (odgojna usmjerenost djeci i mladima, sudjelovanje osoba s invaliditetom, uključivanje socijalno marginaliziranih skupina i sl.),
· kvaliteta prijedloga programa/projekta (jasnoća, cjelovitost, ekonomičnost i provedivost programa/projekta),
· kvaliteta proračuna (iskazana financijska potpora iz drugih izvora te realan plan osiguranja sredstava za provedbu programa/projekta),
· stupanj suradnje s drugim sudionicima programa/projekta osobito u razvoju regionalne i međunarodne suradnje,
· broj sudionika obuhvaćenih provedbom programa/projekta i
· kapacitet i reference prijavitelja (razina stručnih i organizacijskih sposobnosti za provedbu i upravljanje planiranim programom/projektom, kvaliteta dosadašnjeg rada, uspjesi i iskustvo u provođenju programa/projekta).


III. POSTUPAK UTVRĐIVANJA PROGRAMA JAVNIH POTREBA

Članak 6.

Djelatnost ustanova kulture i drugih pravnih osoba u kulturi kojima je Županija osnivač odnosno suosnivač uvrštava se u Program javnih potreba temeljem njihovih godišnjih programa rada i financijskih planova koje podnose Skupštini Županije na odobrenje.


Članak 7.

Smotre, natjecanja, memorijali i druge manifestacije i akcije u kulturi godišnjeg ili bienalnog karaktera uvrštavaju se u Program javnih potreba po prijavi njihovih organizatora, pod uvjetom da tradicijom održavanja i svojom kvalitetom pridonose razvoju i promoviranju kulturnog identiteta Županije, odnosno da je ugovorom ili drugim aktom Županija preuzela obvezu njihova financiranja.
Visina sredstava kojima Županija financira ove manifestacije utvrđuje se Programom javnih potreba temeljem programa i financijskog plana njihovih organizatora.


Članak 8.

	Ostali programi, projekti i aktivnosti pravnih i fizičkih osoba u području kulture financiraju se sredstvima Županijskog proračuna pod uvjetima i kriterijima utvrđenim ovom Odlukom do visine sredstava utvrđenih Programom javnih potreba, a nakon postupka provedenog sukladno odredbama ove Odluke.


Članak 9.

Javni poziv za predlaganje ostalih programa, projekata i aktivnosti pravnih i fizičkih osoba u području kulture Župan objavljuje u pravilu u siječnju tekuće godine i otvoren je za podnošenje prijava najmanje 30 dana od dana njegove objave.

Tekst javnog poziva objavljuje se na internetskim stranicama Županije, a obavijest o objavi poziva u dnevnom tisku.

Javni poziv se raspisuje istodobno za sve programe/projekte iz područja utvrđenih člankom 3. ove Odluke.


Članak 10.

Javni poziv sadrži podatke osobito o:
· nazivu tijela koje objavljuje javni poziv,
· djelatnostima odnosno području kulture za koja se mogu predlagati programi/projekti,
· prihvatljivim prijaviteljima,
· uvjetima za podnošenje prijava,
· kriterijima odobravanja potpora,
· namjeni moguće potpore,
· potrebnoj dokumentaciji uz prijavu,
· načinu, mjestu i roku podnošenja prijava,
· načinu objave odluke o dodjeli sredstava,
· ukupnoj količini sredstava planiranih u Županijskom proračunu za tu namjenu i
· postupku i razlozima za podnošenje prigovora.

Osim podataka iz stavka 1. ovoga članka, javni poziv sadrži i upute za prijavitelje te pripadajuće obrasce iz članka 21. ove Odluke. 


Članak 11.

Pravo predlaganja programa/projekta odnosno prijave za dodjelu sredstava imaju samostalni umjetnici, umjetničke organizacije, ustanove u kulturi, udruge, pravne i fizičke osobe koje provode programe, projekte i aktivnosti u području kulture.

Pravo prijave ima pravna osoba iz stavka 1. koja ispunjava sljedeće uvjete:
· da je registrirana kao pravna osoba u odgovarajućem službenom registru odnosno kao ustrojstveni oblik pravne osobe (ogranak, podružnica i slični ustrojstveni oblik udruge ili druge organizacije) sa svojstvom pravne osobe,
· da joj je registrirano područje djelovanja Županija,
· da svoj rad temelji na potrebama zajednice prema načelima djelovanja za opće dobro,
· da uredno ispunjava obveze plaćanja poreza i doprinosa te druga davanja prema Državnom i Županijskom proračunu i
· da uredno ispunjava obveze iz svih prethodno odobrenih sredstava te je podnijela izvješće o izvršenju programa/projekta sufinanciranog sredstvima Županijskog proračuna u prethodnom razdoblju.

	Pravo prijave ima fizička osoba iz stavka 1. uz uvjet da ima prebivalište odnosno stalno boravište na području Županije. 


Članak 12.

Prijava se podnosi na propisanim obrascima opisa programa/projekta i proračuna programa/projekta sa svom popratnom dokumentacijom, elektroničkim putem i/ili u papirnatom obliku u zatvorenoj omotnici.

Uz prijavne obrasce iz stavka 1. ovoga članka obvezno je priložiti:
· dokaz o registraciji pravne osobe odnosno njezinog ustrojstvenog oblika (ogranak, podružnica i slični ustrojstveni oblik udruge ili druge organizacije) sa svojstvom pravne osobe,
· dokaz o prebivalištu ili boravištu fizičke osobe,
· dokaz da je registrirano područje djelovanja Županija,
· uvjerenje nadležne porezne uprave da podnositelj prijave uredno ispunjava obveze plaćanja poreza i doprinosa i drugih davanja prema Državnom proračunu,
· opisno godišnje izvješće o radu i propisani financijski izvještaj za prethodnu godinu i
· uvjerenje nadležnog suda da se ne vodi kazneni postupak protiv osobe ovlaštene za zastupanje pravne osobe kao i protiv fizičke osobe (potrebno dostaviti najkasnije prije potpisivanja ugovora o financiranju programa/projekta).

	Propisani obrasci moraju biti potpisani i ovjereni pečatom od strane ovlaštene osobe podnositelja zahtjeva i dostavljeni u izvorniku. U slučaju kada se prijavna dokumentacija podnosi elektroničkim putem, na zahtjev davatelja financijskih sredstava, dostavlja se jedan tiskani potpisani i ovjereni primjerak prijave.

Pravna ili fizička osoba koja ne dostavi obveznu dokumentaciju iz stavka 2. ovoga članka, a koja je županijskom upravnom tijelu nadležnom za poslove kulture dostupna putem službenih javnih evidencija i baza podataka, ne smatra se da nije zadovoljila propisane uvjete natječaja.

Iznimno, davatelj sredstava može tražiti statut pravne osobe i druge dokaze vezane uz provedbu programa/projekta prijavljenog na javni poziv ili programa/projekta za koji se sredstva dodjeljuju izravno na zamolbu tražitelja sredstava sukladno članku 16. ove Odluke.

	Županijsko upravno tijelo nadležno za poslove kulture izvršit će provjeru urednog ispunjavanja obveza podnositelja prijave za financiranje programa/projekta prema Županijskom proračunu.


Članak 13.

Stručne i administrativno-tehničke poslove obrade podnesenih prijedloga programa/projekta obavlja županijsko upravno tijelo nadležno za poslove kulture. 

	Programe/projekte razmatra i vrednuje te prijedlog plana raspodjele sredstava prema Programu javnih potreba utvrđuje Kulturno vijeće Županije.


Članak 14.

O dodjeli sredstava odlučuje Župan na prijedlog Kulturnog vijeća donošenjem godišnjeg Plana raspodjele sredstava prema Programu javnih potreba u okviru sredstava osiguranih Županijskim proračunom za tekuću godinu za tu namjenu.

Planom iz stavka 1. utvrđuju se korisnici sredstava, programi/projekti za čije financiranje se odobravaju sredstva te iznos odobrenih sredstava.

	Plan iz stavka 1. obvezno se objavljuje na internetskim stranicama Županije najkasnije u roku od 15 dana od dana njegovog donošenja.


Članak 15.

	Podnositelj prijave čiji je program/projekt prihvaćen za financiranje obavještava se o rezultatima dodjele potpora javnom objavom, a podnositelj prijave čiji program/projekt nije prihvaćen za financiranje obavještava se putem elektroničke pošte u roku od 8 radnih dana od dana donošenja plana raspodjele sredstava.

	Podnositelj prijave može uložiti prigovor na Plan iz članka 14. ove Odluke u roku od 8 radnih dana od dana javne objave istog, odnosno od primitka obavijesti elektroničkim putem iz stavka 1. ovog članka.

	O podnesenom prigovoru odlučuje Župan u roku od 8 dana od dana primitka prigovora.


Članak 16.

	Preostalim sredstvima namijenjenim financiranju javnih potreba u kulturi neraspoređenim Planom iz članka 14. financirat će se javne potrebe u kulturi temeljem podnesenih zamolbi.

	Zamolbe za odobravanje financijskih sredstava temeljem stavka 1. mogu podnositi ovlašteni podnositelji iz članka 11. ove Odluke za aktivnosti koje iz opravdanih razloga nisu mogle biti planirane u rokovima podnošenja prijave po javnom pozivu.

O podnesenim zamolbama odlučuje Župan primjenom kriterija utvrđenih ovom Odlukom, na prijedlog Povjerenstva ustanovljenog za vrednovanje zahtjeva za financiranje programa/projekta u okviru programa javnih potreba u kulturi.


Članak 17.

	S korisnikom potpore zaključuje se ugovor. Ugovorom se uređuju međusobna prava i obveze korisnika i Županije.

	Ugovor osobito sadrži odredbe u kojima ugovorne strane specificiraju naziv i trajanje programa/projekta, iznos do kojeg Županija preuzima obvezu sufinanciranja, opis svih aktivnosti koje je korisnik dužan provesti, uvjete prihvaćanja troškova i plaćanja, obvezu dostave opisnog i financijskog izvješća o izvršenju, obvezu korisnika financiranja da objavi činjenicu da je davatelj financijskih sredstava financirao ili sufinancirao program/projekt, rokove za pojedinu obvezu korisnika, odredbe o nadzoru i financijskoj provjeri i obvezi povrata sredstava.



IV. PRAĆENJE KORIŠTENJA SREDSTAVA

Članak 18.

	Korisnici sredstava obvezni su elektroničkim putem i/ili u papirnatom obliku izvijestiti davatelja sredstava o njihovom korištenju podnošenjem potpisanog i ovjerenog opisnog i financijskog izvješća prema propisanim obrascima.

Izvješćima se prilažu, ukoliko je to ugovorom o financijskoj potpori predviđeno, odnosno mogu se priložiti i prateći dokumenti i odgovarajući prilozi proistekli iz aktivnosti financiranog programa/projekta.


Članak 19.

	Provedbu financiranog programa/projekta prati i nadzor nad korištenjem odobrenih sredstava provodi županijsko upravno tijelo nadležno za poslove kulture temeljem izvješća o provedbi, a po potrebi i neposrednim uvidom u dokumentaciju i djelovanje pravne ili fizičke osobe kojoj je odobrena potpora.

	Temeljem podnesenih izvješća i analize županijskog upravnog tijela iz stavka 1., Kulturno vijeće iz članka 13. ocjenjuje ostvarene rezultate pojedinog programa/projekta odnosno prioritetnog područja financiranja te s tom ocjenom upoznaje Župana. 


Članak 20.

	Odobrena sredstva korisnik potpore može koristiti isključivo za provedbu aktivnosti predviđenih u odobrenom programu/projektu.

Iznimno, iz opravdanih razloga i uz posebno obrazloženje, korisnik potpore može odobrena sredstva koristiti i za provedbu drugih aktivnosti u okviru odobrenog programa/projekta, uz odobrenje županijskog upravnog tijela nadležnog za poslove kulture. 

	Ukoliko se utvrdi nenamjensko korištenje sredstava, korisnik sredstava u obvezi je nenamjenski utrošena sredstva vratiti u Županijski proračun.

	Korisnik potpore je dužan odobrena sredstva vratiti u Županijski proračun i u slučaju odustanka od programa/projekta za koji su sredstva odobrena.


V. PRIJELAZNE I ZAVRŠNE ODREDBE

Članak 21.

	Obrasci koji se koriste u provedbi postupka odobravanja sredstava temeljem ove Odluke su:
1. Obrazac prijave programa/projekta (Obrazac opisa programa/projekta i Obrazac proračuna programa/projekta),
2. Obrazac za izvještavanje (Obrazac opisnog izvješća i Obrazac financijskog izvješća),
3. Obrazac izjave o nepostojanju dvostrukog financiranja,
4. Obrazac privole za prikupljanje i obradu osobnih podataka i
5. Obrazac ugovora o financiranju programa/projekta.

Župan utvrđuje tekstove obrazaca koji se koriste u provedbi postupka odobravanja sredstava 
temeljem ove Odluke.
Članak 22.

	Izrazi koji se u ovoj Odluci koriste za osobe u muškom rodu su neutralni i odnose se na muške i ženske osobe.


Članak 23.

	Stupanjem na snagu ove Odluke prestaje važiti Odluka o financiranju javnih potreba u kulturi na području Osječko-baranjske županije ("Županijski glasnik" broj 15/15. i 8/16.).


Članak 24.

	Ova Odluka stupa na snagu osmog dana nakon objave u "Županijskom glasniku".


KLASA:
URBROJ:
Osijek,



	Predsjednica
	Ivana Bagarić

